
Múzeumpedagógia a könyvtárban?

Dolgozatom a már létező múzeumpedagógia és könyvtár-pedagógia kapcsolódási pontjait mutatja be saját tapasztalatok és vizsgálódások által.
A folyamatosan alakuló világban fontos, hogy a közgyűjtemények is változtassanak gyűjteményeiken, eszközeiken és módszereiken az adott kornak megfelelően. Ma már az emberek többségét vonzzák a szokatlan, hétköznapitól eltérő újdonságok. Az interaktivitás és gyakorlati tapasztalatok szerzése társadalmi elvárássá vált, s ezeknek a véghezviteléhez szükség van az együttműködésre múzeumok és könyvtárak között. Ez a kapcsolat az, amely által keveredés vehető észre a két pedagógia területben.
A tanulmányban az általános fogalmaktól indulok el a különbségeken és hasonlóságokon át, a múzeumpedagógia könyvtárban való alkalmazásáig. Aktuális példák (Országos Széchényi Könyvtár, Debreceni Református Kollégium Nagykönyvtára és Múzeuma, valamint további együttműködések) felhozásával támasztom alá állításaimat és viszem végig célomat, miszerint, bár a szakirodalomban kevés utalás van rá, de alapvetően létezik a könyvtárakban is múzeumpedagógia. További vizsgálat alá vonom a marketing kérdését, hogy minél több helyen elterjedhessen a múzeumpedagógia széleskörű alkalmazása.
Munkámmal szeretnék hozzájárulni a közgyűjtemények pedagógiai módszerének fejlesztéséhez, hiszen ez által több emberhez is el tudna jutni ez a tanulási és egyben szórakozási lehetőség, mellyel akár szabadidejüket is hasznosan eltölthetik.



